ปัจจัยความเสี่ยง

บริษัทฯ ได้ประเมินปัจจัยเสี่ยงต่างๆ
และพยายามบริหารความเสี่ยงให้อยู่ในเกณฑ์ที่ต่ำที่สุดเท่าที่จะทำได้ โดยมีรายละเอียดดังต่อไปนี้ :-

ความเสี่ยงด้านธุรกิจถ่านหิน

-   แหล่งแร่ถ่านหินในประเทศมีอยู่จำกัดโดยปัญหาและอุปสรรคของธุรกิจนี้อยู่ที่ความยากลำบากในการสำรวจหาแหล่งสะสมตัวของถ่านหินที่มีความสมบูรณ์
    และมีคุณภาพดี รวมทั้งมีปริมาณสำรองของถ่านหินที่มากพอในเชิงพาณิชย์
    ซึ่งบริษัทฯก็ตระหนักถึงปัญหาในเรื่องนี้ดีจึงได้ออกไปสำรวจหาแหล่งแร่ถ่านหินเพิ่มเติมในประเทศใกล้เคียงมาเป็นเวลาหลายปีแล้ว

โครงการร่วมทุนทำเหมืองถ่านหินโครงการแรกในประเทศอินโดนีเซีย
สามารถผลิตถ่านหินออกจำหน่ายได้แล้วตั้งแต่ปลายปี 2544 ที่ผ่านมาโครงการนี้ได้รับสัมปทาน
(COAL CONTRACT OF WORK) จากรัฐบาลแห่งประเทศอินโดนีเซียมีกำหนดเวลา 30 ปี จนถึงปี
2574 และมีปริมาณสำรองของถ่านหินที่จะทำเหมืองได้ (MINEABLE RESERVE) อีกประมาณ
30.93 ล้านตัน สามารถทดแทนเหมืองถ่านหินในประเทศที่จะหมดลงในปี 2547

บริษัทฯ
ยังคงสำรวจหาแหล่งถ่านหินแห่งใหม่เพิ่มเติมอยู่ตลอดเวลาโดยเฉพาะถ่านหินคุณภาพสูงเพื่อเพิ่มปริมาณสำรองและเพิ่มศักยภาพด้านการผลิตและจำหน่ายถ่านหินในอนาคต

-   วิกฤติการณ์ทางเศรษฐกิจและการเมืองในประเทศอินโดนีเซียรวมทั้งเหตุการณ์ที่ประชาชนชาว
    อินโดนีเซียก่อเหตุร้ายแรงในหลายพื้นที่นั้น
    จากการติดตามสถานการณ์ที่เกิดขึ้นอย่างใกล้ชิดยังไม่ส่งผลกระทบต่อโครงการร่วมทุนทำเหมืองถ่านหินในประเทศอินโดนีเซีย
    เนื่องจากเหตุการณ์ไม่สงบดังกล่าวไม่อยู่ในพื้นที่โครงการ หากพิจารณาในแง่ลบ
    ถ้าเหตุการณ์ความไม่สงบดังกล่าวข้างต้นขยายผลมาเกิดในพื้นที่โครงการก็น่าจะเป็นเหตุการณ์ที่เกิดขึ้นในช่วงสั้นๆ
    และอยู่ในวิสัยที่รัฐบาลแห่งประเทศอินโดนีเซียจะควบคุมสถานการณ์ได้
    ไม่น่าจะมีผลต่อเนื่องไปในระยะยาว

นอกจากนี้ประเทศอินโดนีเซียยังอยู่ในช่วงฟื้นฟูเศรษฐกิจของประเทศซึ่งจะต้องพึ่งพาการลงทุนจาก
ต่างประเทศเป็นสำคัญ
จึงคาดว่าการเปลี่ยนแปลงทางการเมืองไม่น่าจะมีผลกระทบต่อการเข้ามาลงทุนของชาวต่างประเทศแต่อย่างใด
ในทางตรงกันข้ามรัฐบาลอินโดนีเซียน่าจะให้การสนับสนุนและส่งเสริมการลงทุนจากต่างประเทศ
ซึ่งจะช่วยฟื้นฟูเศรษฐกิจของประเทศให้ดีขึ้นโดยเร็วมากกว่า

-   โดยที่ลูกค้ารายใหญ่ของบริษัทฯ
    เป็นผู้ถือหุ้นรายใหญ่และหรือเป็นบริษัทอุตสาหกรรมขนาดใหญ่ที่มีความมั่นคงทางการเงินสูงอันได้แก่
    บริษัท ปูนซีเมนต์นครหลวง จำกัด (มหาชน) , บริษัท ไทยอคริลิคไฟเบอร์ จำกัด , บริษัท
    อุตสาหกรรมกระดาษคราฟท์ไทย จำกัด , บริษัท ราชาชูรส จำกัด ฯลฯ คาดว่าบริษัทฯ
    จะไม่มีความเสี่ยงจากการที่ลูกหนี้ไม่ชำระหนี้ในอนาคต

-   ความเสี่ยงด้านสินค้าทดแทน (อันได้แก่ น้ำมันเตา ก๊าซธรรมชาติ)
    จะเห็นได้ว่าเมื่อเปรียบเทียบ ณ ค่าความร้อนระดับเดียวกันแล้ว
    ถ่านหินจะเป็นแหล่งพลังงานที่มีราคาถูกที่สุด
    จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ต่ำ

ความเสี่ยงทางการเงิน

-   ความเสี่ยงเกี่ยวกับอัตราดอกเบี้ย :
    ปัจจุบันบริษัทฯอยู่ในฐานะปลอดเงินกู้จึงไม่มีความเสี่ยงเกี่ยวกับการเปลี่ยนแปลงอัตราดอกเบี้ยแต่อย่างใด

-   ความเสี่ยงเกี่ยวกับอัตราแลกเปลี่ยนเงินตราต่างประเทศ :
    ปัจจุบันบริษัทฯไม่มีเงินกู้เป็นเงินตราต่างประเทศคงค้าง
    ส่วนการนำเข้าถ่านหินจากต่างประเทศมาจำหน่ายและการลงทุนในบริษัทย่อยและบริษัทร่วมที่เป็นเงินตราต่างประเทศ
    บริษัทฯ จะทำสัญญาซื้อขายเงินตราต่างประเทศล่วงหน้า (FORWARD EXCHANGE
    CONTRACTS) ไว้เป็นส่วนใหญ่เมื่อมีรายการดังกล่าวเกิดขึ้นและหรือนำ
    เงินตราต่างประเทศที่ได้รับจากการขายถ่านหินฝากเข้าบัญชีของบริษัทฯ ที่เปิดไว้กับธนาคารฯ
    เพื่อสำรองไว้ชำระค่าถ่านหินหรือเงินลงทุนในอนาคตเพื่อป้องกันความเสี่ยงอัตราแลกเปลี่ยนเงินตราต่างประเทศที่อาจจะเกิดขึ้นในอนาคต

  บริษัทฯ มีสินทรัพย์และหนี้สินที่เป็นเงินตราต่างประเทศ ณ วันสิ้นปี 2545 ดังนี้ :-

1)  บริษัทฯ มีสินทรัพย์และหนี้สินซึ่งส่วนใหญ่เป็นลูกหนี้การค้า
    และเจ้าหนี้การค้าจากการขายถ่านหินและซื้อถ่านหินเป็นเงินตราต่างประเทศคงค้าง ณ วันสิ้นปี
    2545 จำนวน 3,060,282 และ 83,353
    เหรียญสหรัฐอเมริกาตามลำดับโดยไม่ได้ทำสัญญาป้องกันความเสี่ยงอัตราแลกเปลี่ยนเงินตราต่างประเทศไว้
    เนื่องจากบริษัทฯ
    สามารถจะนำเงินตราต่างประเทศที่ได้รับจากการขายถ่านไปชำระค่าถ่านหินที่ซื้อได้
    หรือฝากสำรองไว้ใช้จ่ายในอนาคต เพื่อช่วยลดความเสี่ยงจากอัตราแลกเปลี่ยนที่ผันผวนได้

2)  บริษัทฯ มีเงินลงทุนใน LANNA (SINGAPORE) PTE. LTD. และUNITED BULK SHIPPING
    PTE. LTD. ณ วันสิ้นปี 2545 จำนวนรวมทั้งสิ้น 15,028,467 เหรียญสิงคโปร์
    ซึ่งเป็นการลงทุนระยะยาวในบริษัทย่อยและบริษัทร่วมที่ไม่มีกำหนดเวลายกเลิกการลงทุนที่แน่นอน
    จึงไม่ได้ทำสัญญาป้องกันความเสี่ยงจากอัตราแลกเปลี่ยนเงินตราต่างประเทศไว้

-   ความเสี่ยงเกี่ยวกับมูลค่าสินทรัพย์ตามบัญชีเสื่อมค่า : บริษัทฯ
    ได้มีการคิดค่าเสื่อมราคาและตั้งสำรองการด้อยค่าของสินทรัพย์ไว้อย่างเพียงพอตามมาตรฐานการบัญชีที่กำหนดโดยสมาคมนักบัญชีและผู้สอบบัญชีรับอนุญาตแห่งประเทศไทย
    ซึ่งใช้บังคับตามพระราชบัญญัติการบัญชี พ.ศ. 2543
    ฉะนั้นมูลค่าสินทรัพย์ที่แสดงไว้ในบัญชีของบริษัทฯ
    นั้นจึงเป็นราคาที่สมเหตุสมผลและสะท้อนมูลค่าที่แท้จริง

พันธะผูกพันเกี่ยวกับหนี้

-   บริษัทฯไม่มีพันธะผูกพันใดๆ เกี่ยวกับการออกหุ้น ใบสำคัญแสดงสิทธิ หลักทรัพย์แปลงสภาพ
    หุ้นกู้และหรือตราสารหนี้อย่างอื่นทั้งที่ออกจำหน่ายแล้วและที่ยังไม่ได้ออกจำหน่ายคงค้างอยู่ทั้งในปัจจุบันและ
    ในอนาคต

-   บริษัทฯ อยู่ในฐานะปลอดเงินกู้ โดยมีสัดส่วนหนี้สินรวมต่อสินทรัพย์รวมเพียงร้อยละ 12.96
    และ สัดส่วนหนี้สินรวมต่อส่วนของผู้ถือหุ้นรวมเพียงร้อยละ 14.89 เท่านั้น โดยบริษัทฯ
    มีหนี้สินคงค้าง ณ วันสิ้นปี 2545 จำนวนทั้งสิ้นเพียง 253.36 ล้านบาท
    ซึ่งส่วนใหญ่เป็นเจ้าหนี้การค้าและหนี้สินหมุนเวียนที่เกิดจากการดำเนินธุรกิจตามปกติโดยไม่มีการค้ำประกันแต่อย่างใด

ณ วันสิ้นปี 2545 บริษัทฯ มีภาระผูกพันและหนี้สินที่อาจเกิดขึ้นในภายหน้าดังต่อไปนี้ :-

1.  บริษัทฯ
    มีภาระผูกพันเกี่ยวกับสัญญาเช่าอาคารสำนักงานและบริการสื่อสารข้อมูลผ่านดาวเทียมที่จะต้องจ่ายในอนาคตเป็นเงินประมาณ
    11 ล้านบาท

2.  บริษัทฯ มีหนังสือค้ำประกันที่ออกโดยธนาคารเป็นเงินประมาณ 57 ล้านบาท
    ซึ่งค้ำประกันการปฏิบัติตามภาระผูกพันของบริษัทฯ ตามธุรกิจปกติ

3.  บริษัทฯ มีภาระหนี้สินที่อาจจะเกิดขึ้นจากการถูกฟ้องคดีดังมีรายละเอียดตามที่ปรากฎในหน้า 24

 นอกจากรายการที่กล่าวข้างต้นแล้ว ไม่มีเหตุการณ์ผิดปกติร้ายแรงหรือเหตุการณ์สำคัญเกี่ยวข้องกับบริษัทฯ ผู้บริหารและหรือพนักงานลูกจ้างอันจะมีผลกระทบต่อฐานะการเงินและผลการดำเนินงานของบริษัทฯในอนาคตอย่างมีนัยสำคัญ